KBANK คาดกำไรปีนี้ต่ำกว่าปีก่อน หลังภาพรวมเศรษฐกิจไม่ดี-สินเชื่อชะลอ
KBANK คาดกำไรปีนี้ต่ำกว่าปีก่อนที่มีกำไร 4.61 หมื่นลบ. หลังภาพรวมเศรษฐกิจไม่ดี-สินเชื่อชะลอ-ตั้งสำรองสูง
21 ก.ค. 2558

นายบัณฑูร ล่ำซำ ประธานกรรมการ ธนาคารกสิกรไทย จำกัด (มหาชน) หรือ KBANK เปิดเผยว่า กำไรสุทธิของธนาคารในปีนี้คาดว่าจะต่ำกว่าปีก่อนที่มีกำไรสุทธิอยู่ที่ 4.61 หมื่นล้านบาท เนื่องจากภาพรวมของเศรษฐกิจไทยยังไม่เห็นการฟื้นตัว อีกทั้งยังมีปัจจัยลบที่เข้ามากดดันเพิ่มเติม คือ ปัญหาภัยแล้งที่กระทบภาคเกษตรและบั่นทอนกำลังซื้อในประเทศ ทำให้การบริโภคภาครัวเรือนยังชะลอตัว นอกจากนี้ ยังกระทบไปถึงภาคธุรกิจอื่น โดยเฉพาะธุรกิจเอสเอ็มอีที่ได้รับผลกระทบมากที่สุดจากรายได้ที่ลดลง
โดยปัญหาดังกล่าวสะท้อนไปถึงภาพรวมของธุรกิจธนาคารพาณิชย์ในประเทศไทย รวมถึง KBANK ที่การปล่อยสินเชื่อชะลอตัวลง เพราะภาพรวมเศรษฐกิจยังไม่ดี ทำให้ลูกค้าเลื่อนแผนการใช้เงินออกไป ประกอบกับ ปัจจุบันธนาคารมีความเข้มงวดในการปล่อยสินเชื่อเพิ่มมากขึ้นเล็กน้อยเพื่อเน้นคุณภาพของสินเชื่อ จึงมีผลต่อการชะลอตัวของสินเชื่อด้วย อย่างไรก็ตาม ธนาคารยังมั่นใจว่าสินเชื่อรวมปีนี้ยังเติบโตตามเป้าหมายที่ 6%
สำหรับการตั้งสำรองของธนาคารยังมีแนวโน้มที่สูงขึ้นเช่นกันหลังจากไตรมาส 2/58 ธนาคารตั้งสำรองหนี้สงสัยจะสูญเพิ่มขึ้น 2 พันล้านบาท ซึ่งสอดคล้องกับภาวะเศรษฐกิจที่ไม่ดี และในครึ่งปีหลังการตั้งสำรองก็จะยังคงเป็นไปตามภาวะเศรษฐกิจเช่นเดียวกัน หากเศรษฐกิจยังไม่ดีอยู่การตั้งสำรองก็ยังอยู่ในระดับสูง ซึ่งส่งผลต่อกำไรของธนาคารลดลง
 